Opera Slovenského národného divadla

náhľad|Pohľad na námestie a Sálu opery a baletu SND z foyer Sály činohry SND

Opera Slovenského národného divadla je jedna zo zložiek Slovenského národného divadla. Sídli v novej budove SND na Pribinovej ulici v blízkosti historického centra Bratislavy.

Opera SND pracuje na platforme semiblokového hracieho systému - ponuku v sezóne tvorí vyše pätnásť rôznych operných titulov, komorné a väčšie koncertné podujatia. 

 História 
Svoju činnosť začala v budove niekdajšej mestskej opery v Bratislave postavenej v druhej polovici 19. storočia podľa projektu známych viedenských architektov Helmera a Fellnera.

V jej vedení sa vystriedali viaceré významné osobnosti, jednou z prvých bol Oskar Nedbal, skladateľ a dirigent európskeho formátu. Dôležité miesto v jej prvej historickej etape mali českí umelci, ktorí pomáhali budovať súbor na vysokej profesionálnej úrovni.

Hosťami operného domu v medzivojnovom období boli viaceré významné umelecké osobnosti, ako Richard Strauss, Pietro Mascagni, ktorí tu dirigovali svoje diela, či speváci Fiodor Šaljapin, Richard Tauber, Sándor Svéd, Ema Destinová, Zinka Milanov.

Po druhej svetovej vojne dostáva divadlo do vienka prvé veľké národné dielo, hudobnú drámu Eugena Suchoňa Krútňava. Na javisku Opery SND majú svoju premiéru i veľké diela jedného z popredných európskych operných tvorcov, slovenského skladateľa Jána Cikkera.

Umelecký súbor má vo svojich radoch vynikajúcich interpretov, najmä v sedemdesiatych a osemdesiatych rokoch viacerí prenikajú na významné európske scény. Sú to predovšetkým vokálni umelci Peter Dvorský, Sergej Kopčák, Gabriela Beňačková, dirigent Ondrej Lenárd, neskôr tenoristi Miroslav Dvorský, Sergej Larin, barytonista Dalibor Jenis, sopranistka Ľubica Vargicová, basista Peter Mikuláš a ďalší. 

Opera SND postupne upozorňuje na seba v širšom európskom kontexte, so svojimi inscenáciami podniká viacero dôležitých zájazdov. Úspechy slávila v parížskej Komickej opere, na svetoznámom festivale v Edinburgu i na turné v Japonsku. Veľmi blízke, partnerské vzťahy tradične viažu operný dom s Operou ND Praha, s ktorou pravidelne realizuje vzájomné pohostinské vystúpenia.

Prelomovým rokom v histórii Opery SND je rok 2007, keď sa otvorila na dunajskom nábreží nová budova SND.

Veľký medzinárodný ohlas vyvolala v roku 2017 novodobá svetová premiéra zabudnutého Vivaldiho diela Arsilda v réžii Davida Radoka s hosťujúcim ansámblom Collegium 1704 pod taktovkou Václava Luksa; na javisku SND pravidelne inscenuje jeden z veľkých európskych tvorcov Peter Konwitschny; partnermi súčasných i pripravovaných projektov sú významné európske divadlá a festivaly, ako Flámska opera v Antverpách a Gente, Grand Théâtre de Luxembourg, Opéra Royal de Versailles, Bregenzer Festspiele a i. 

 Súčasný repertoár Opery SND (sezóna 2023/2024) 

 Sála opery a baletu SND 
 Giuseppe Verdi: Aida (2020), hudobné naštudovanie: Rastislav Štúr, réžia: Pavol Smolík
 Giacomo Puccini: Bohéma (2014), hudobné naštudovanie: Friedrich Haider, réžia: Peter Konwitschny
 Georges Bizet: Carmen (2022), hudobné naštudovanie: Kevin Rhodes, réžia: Lubor Cukr
 Antonín Dvořák: Čert a Káča (2022), hudobné naštudovanie: Martin Leginus, réžia: Zuzana Fischer
 Giuseppe Verdi: Don Carlo (2018), hudobné naštudovanie: Martin Leginus, réžia: Diego de Brea
 Bedřich Smetana: Hubička (2024), hudobné naštudovanie: Jaroslav Kyzlink, réžia: Andrea Hlinková
 Ľubica Čekovská: Impresario Dotcom (2022), hudobné naštudovanie: Alice Meregaglia, réžia: Elisabeth Stöppler
 Giuseppe Verdi: La traviata (2021), hudobné naštudovanie: Robert Jindra, réžia: Roberto Catalano
 Giacomo Puccini: Madama Butterfly (2024), hudobné naštudovanie: Martin Leginus, réžia: Matúš Bachynec
 Gaetano Donizetti: Maria Stuarda (2023), hudobné naštudovanie: Marco Guidarini, réžia: Gilbert Blin
 Giuseppe Verdi: Nabucco (2023), hudobné naštudovanie: Pietro Rizzo, réžia: Tomáš Ondřej Pilař
 Johann Strauss: Netopier (2011), hudobné naštudovanie: Rudolf Geri, réžia: Miroslav Grisa
 Bedřich Smetana: Predaná nevesta (2009), hudobné naštudovanie: Rastislav Štúr, réžia: Pavel Mikuláštík
 Peter Zagar: Rozprávka o šťastnom konci (2019), hudobné naštudovanie: Dušan Štefánek, réžia: Svetozár Sprušanský
 Antonín Dvořák: Rusalka (2020), hudobné naštudovanie: Ondrej Olos, réžia: Martin Kákoš
 Eugen Suchoň: Svätopluk (2023), hudobné naštudovanie: Martin Leginus, réžia: Roman Polák

 Riaditelia Opery SND 
 september 2002 – august 2006: Marián Chudovský
 september 2006 – jún 2007: Peter Mikuláš
 júl 2007 – jún 2008: Oliver Dohnányi
 júl 2008 – december 2008: Gabriela Beňačková
 december 2008 – apríl 2009: Pavol Smolík (poverený vedením)
 máj 2009 – máj 2010: Pavol Smolík
 máj 2010 – júl 2012: Peter Dvorský
 august 2012 – jún 2015: Friedrich Haider
 júl 2015 – september 2018: Slavomír Jakubek
 september 2018 – január 2021: Rastislav Štúr
 január 2021 – júl 2021: Dalibor Jenis (umelecký riaditeľ opery)
 január 2021 – október 2022: Lubor Cukr
 november 2022 – máj 2023: Maroš Podhajský (poverený vedením)
 máj 2023 – súčasnosť: Martin Leginus

 Referencie 

Kategória:Slovenské národné divadlo
Kategória:Opera Slovenského národného divadla
Kategória:Operné divadlá
Kategória:Opera na Slovensku